Derde Phalaborwa-ontsnapte vasgetrekBenny Mathaba het uit polisieselle in Phalaborwa ontsnap en is intussen weer in hegtenis geneem. Foto: SAPD Die derde verdagte wat verlede Donderdag uit polisieselle in Phalaborwa in Limpopo ontsnap het, is Woensdagaand in die gebied aangekeer. Lt.kol. Moatshe Ngoepe, woordvoerder van die polisie, het gesê Benny Mathaba (24) is terug agter tralies ná ŉ week op vrye voet. Hy is voorheen op aanklag van verkragting in hegtenis geneem. Maroela Media het vroeër berig Mathaba, Papiki Mashapo (23) en Thomas Maowasha (23) het uit die aanhoudingselle ontsnap toe polisiebeamptes hul kos gebring het. Volgens die polisie het die verdagtes die polisiebeamptes na bewering oorrompel, een van hulle ontwapen en toe ontsnap. Mashapo en Maowasha is Sondagaand in Tzaneen vasgetrek, maar albei is in die proses dood. Volgens Ngoepe het Mashapo in ŉ skietgeveg met die polisie betrokke geraak en is in die proses gewond. Hy het ŉ ruk later aan sy wonde beswyk. Ngoepe het gesê Maowasha se liggaam is langs die pad aangetref nadat hy vermoedelik deur ŉ onbekende groep mense aangerand is. “Mathaba sal Vrydag in die Phalaborwa-landdroshof verskyn op aanklag van ontsnapping uit wettige aanhouding,” het Ngoepe gesê.